DA Den Europæiske Unions Tidende CE 78/723

(2004/C 78 E/0773)

SKRIFTLIG FORESPØRGSEL E-1747/03

af Anna Karamanou (PSE) til Kommissionen

(26. maj 2003)

Om: Israel — ophævelse af restriktioner for ind- og udrejse af de besatte områder

Ifølge oplysninger fra Amnesty International har den israelske regering for nylig besluttet at kræve, at enhver udlænding, der rejser ind i Gaza, underskriver en »frasigelseserklæring«, hvorved Israel frasiger sig ethvert ansvar i tilfælde af, at denne person skulle komme til skade eller blive dræbt. Amnesty International påpeger endvidere, at nogle af dens medlemmer, som nægtede at underskrive den ovennævnte erklæring, ikke fik tilladelse til at komme ind i de besatte områder, og at organisationens arbejde derved blev hindret. Der gives udtryk for frygt for, at de israelske myndigheder gennem denne taktik forsøger at slippe for deres forpligtelse til at garantere, at de væbnede styrker respekterer menneskerettighederne under alle omstændigheder. Det anses ligeledes for sandsynligt, at den eksterne overvågning og kontrol af den israelske hærs adfærd hermed vil blive hindret, og at der snart vil ske en stigning af antallet af drab i Gaza.

Agter Kommissionen at lægge pres på den israelske regering for at opnå, at:

1. denne nye restriktion for ind- og udrejse af de besatte områder ophæves?

2. det tillades, at der udsendes internationale observatører til Israel og de besatte områder for at sikre, at Israel overholder de internationale bestemmelser?

Svar afgivet på Kommissionens vegne af Christopher Patten

(26. juni 2003)

Som følge af parallelle henvendelser fra EU-trojkaen i Israel og det græske formandskab i Athen, skal Kommissionen meddele det ærede medlem, at Kommissionen den 23. maj formelt drøftede de indførte restriktioner ved grænseovergangen i Erez med den israelske ambassadør ved EU.

Kommissionen understregede herved, at den nuværende praksis med nægtelse af indrejse, anmodning om oplysninger ud over det sædvanlige, og krav om at internationalt personale ved indrejse i Gaza skal undertegne en »frasigelseserklæring«, giver anledning til særlig bekymring, fordi Kommissionens og ECHO's personale og de entreprenører, der har indgået kontrakt, normalt ikke er i besiddelse af diplomatpas. Kommissionen er bekendt med de israelske sikkerhedsinteresser og har fuld forståelse for det forstærkede beredskab efter de seneste bombeattentater i Tel Aviv, der er udført af personer med udenlandsk pas. Den næsten fuldstændige lukning af området var uhensigtsmæssig og adskillige af de nyligt indførte foranstaltninger, som f.eks. frasigelseserklæringer og detaljerede oplysninger om humanitære projekter, har ikke nogen tydelig forbindelse med sikkerhedsproblemer.

Kommissionen erklærede endvidere, at de internationale donorer i tilfælde af en fortsættelse af disse restriktive foranstaltninger, ville overveje at afbryde indsatsen i Gazastriben, og at en yderligere forværring af den humanitære situation ikke ville fremme Israels sikkerhedsinteresser.

Den israelske ambassadør viste forståelse for Kommissionens synspunkter og påtog sig at viderebringe disse til det israelske udenrigsministerium, der endnu ikke har reageret.

Hvad angår udstationeringen af internationale observatører, skal Kommissionen meddele det ærede medlem, at dette spørgsmål drøftes inden for rammerne af kvartetten.

Kommissionen glæder sig naturligvis over alle foranstaltninger, der kan give anledning til en forbedring af den nuværende situation.